Suchý dráždivý kašeľ týždeň Robitusin nepomohol
Suchý dráždivý kašeľ týždeň berie Robitusin, nepomáha asi by potrebovala dačo na vykašliavanie a zastavenie kašľa. Čo doporučujete. Ďakujeme
Dobrý deň,
ďakujeme za Vašu otázku.
Kašeľ je obranný mechanizmus organizmu, ktorý najčastejšie sprevádza ochorenia dýchacieho systému. Kašeľ môže byť suchý alebo vlhký. Suchý kašeľ je charakterizovaný ako dusivý, neproduktívny, teda z priedušiek nedochádza k vykašliavaniu hlienu. Naopak vlhký kašeľ je produktívny a v dýchacích cestách je prítomný hlien. Ak je hlien príliš hustý, je stažené jeho vykašliavanie. To sa môže prejaviť záchvatom kašľa najmä v polohe ležmo. Kašeľ je jedinou a základnou cestou ako sa hlien dostane von z organizmus, a preto si liečba vyžaduje trpezlivosť.
Keďže uvádzate potrebu podpory vykašlania, pokiaľ sú v dýchacích cestách prítomné hlieny a Vy ste tlmili kašeľ liekom
Robitussin antitussicum sirup
, liečba nemusela byť úspešná práve pre nevhodný výber lieku. Z toho dôvodu odporúčam výmenu lieku za iný, ktorý patrí medzi lieky napomáhajúce uvoľňovaniu hlienov. Takým je napríklad
Acetylcystein
, s rovnakou účinnou látkou dostupný pre deti mladšie ako 12 rokov pod názvom
Solmucol
. V prípade dráždenia slizníc dýchacieho systému je možné ho kombinovať s
pastilkami s obsahom islandského lišajníka
, ktorý chráni, zvlhčuje ústnu sliznicu a znižuje reflex kašľa. Je vhodný aj ako pomocný prípravok pri bakteriálnych a vírusových infekciách (napr. nachladnutie, angína), ako aj po chorobách na zmiernenie podráždenia sliznice. Ak nenastane do 3 dní akékoľvek zlepšenie, prípadne sa zdravotný stav zhorší, je potrebné navštíviť lekára, ktorý nastaví adekvátnu liečbu.
Ak ste podávali liek
Robitussin expectorans
a napriek tomu nepozorujete úľavu, odporúčam podstúpiť lekárske vyšetrenie, aby sa v prípade potreby nastavila čo najskôr vhodná liečba spadajúca do kompetencie lekára.
V rámci režimových opatrení je možné podporiť riedenie hlienov pri kašli zvlhčovaním vzduchu alebo inhaláciou Vincentky, prípadne Yabra. Pri zahlienení je nevyhnutné dbať na dostatočný pitný režim. Dĺžka liečby kašľa závisí od typu a závažnosti klinického stavu.
Prajem skorú úľavu od ťažkostí.
S pozdravom
PharmDr. Veronika Kiabová